ED-Designin entinen toimitalo Juhana Herttuan puistokadulla Turussa.
**ED-Design Oy** (vuoteen 1999 **Muotoilutoimisto E & D Oy**) on Turussa toimiva teollisen muotoilun yritys, joka syntyi vuonna 1990 kun kaksi aikansa Suomen suurinta teollisen muotoilun yritystä **Destem** ja **Ergonomia Design** yhdistyivät. ED-Design on ollut Suomen suurin teollisen muotoilun yritys ja Euroopankin mittapuussa merkittävä. Yritys on muotoillut käyttötuotteita ja koneita useille suomaisille yrityksille paistinpannuista traktoreihin.

Tuotteet
--------

ED-Designin vahvoja aloja ovat teollinen muotoilu, käyttöliittymäsuunnittelu, mekaniikkasuunnittelu ja mallinvalmistus. Yritys on muotoillut muun muassa Saloran televisioita, Mobiran matkapuhelimia, Polar Electron sykemittareita, Tunturin kuntoiluvälineitä, Valtran traktoreita, Oraksen hanoja, Nokian kumisaappaita ja Hackmanin kattiloita.

Historia
--------

1970-luvulla Turun seudulla oli ensimmäisiä yrityksiä, kuten Salora ja Wallac, jotka palkkasivat Suomessa teollisia muotoilijoita. Turkuun kasvoi kaksi aikansa suurinta teollisen muotoilun yritystä, Tapani Hyvösen 1976 perustama Destem ja Juhani Salovaaran 1973 perustama Ergonomia Design. Yritykset yhdistettiin vuonna 1990 ED-Designiksi. Tuohon aikaan muotoilutyö oli tekniikan murrosvaiheessa, kun siirryttiin tietokoneavusteiseen suunnitteluun. Uusi tekniikka oli kuitenkin hyvin kallista, jonka takia tarvittiin lisää pääomaa. Perustettavaan yritykseen lähtivät osakkaiksi suuryritykset kuten Nokia, Lohja, Tunturi ja Oras sekä Suomen itsenäisyyden juhlarahasto Sitra. ED-Design oli 2000-luvun ensimmäisellä vuosikymmenellä Suomen suurin teollisen muotoilun yritys ja Euroopankin mittapuussa merkittävä.

Taideteollisen korkeakoulun professori, muotoilija Timo Salli vuonna 2005: "Mitä tulee esimerkiksi Turkuun, on muistettava, että siellä toimii maamme suurin ja merkittävin teollisen muotoilun yritys, Ed-design. Se on hyvä vastapaino Helsinki-keskeisyydelle."

Vuonna 2007 ED-Design myi EOS-pikamalliliiketoimintansa Alphaformille, joka on Euroopan suurin pikamallien palvelutuottaja. Vuonna 2005 ED-Designilla oli suunnittelijoita 27. Vuonna 2012 ED-Designin liikevaihto oli noin 2,4 miljoonaa euroa ja henkilöstömäärä 28.

ED-Designissa on osakkaana ja työskennellyt lukuisia Suomen tunnetuimpia teollisia muotoilijoita, kuten Vuoden teollisen muotoilijan palkinnon saaneet Tapani Hyvönen, Juhani Salovaara, Jorma Vennola, Kirsi Svärd ja Matti Makkonen.

Lähteet
-------

1. 1 2 3 4  Vainu.io - ED-Design Oy *vainu.io*.
2. ↑  ED-Design Oy FIDA Finnish Industrial Design Archive.  Arkistoitu 29.10.2013. Viitattu 29.9.2013.
3. ↑  Hirvonen, Heini-Maija: Bongaa designia kadulta (ISSN: 0356-133X) *ts.fi*.  20.6.2011. Turun Sanomat Oy. Viitattu 8.1.2021.
4. 1 2 3 4  Taidetta vai bisnestä - vai kumpaakin? (ISSN: 0356-133X) *ts.fi*.  8.8.2005. Turun Sanomat Oy. Viitattu 8.1.2021.
5. ↑  Nyman, Hannele & Poutasuo, Tuula: *Muovikirja, Arkitavaraa ja designesineitä*, s. 179. WSOY, 2004. ISBN 951-0-29132-3.
6. ↑  Hakanen, Pekka: 60 vuotta huomenna: Taiteilija ja liikemies (ISSN: 0356-133X) *ts.fi*.  5.6.2007. Turun Sanomat Oy.  Arkistoitu 11.1.2021. Viitattu 8.1.2021.
7. 1 2  Aalto, Tiina: Suomen tunnetuin hanamuotoilija jättää hanat (ISSN: 0356-133X) *ts.fi*.  24.1.2006. Turun Sanomat Oy. Viitattu 8.1.2021.
8. ↑  Aalto, Tiina: Koulu voi tehdä muotoilijoita, mutta työllistyminen on eri juttu (ISSN: 0356-133X) *ts.fi*.  8.8.2005. Turun Sanomat Oy. Viitattu 8.1.2021.
9. ↑  Alphaform osti ED Designin pikamalliliiketoiminnan (ISSN: 0356-133X) *ts.fi*.  24.11.2007. Turun Sanomat Oy. Viitattu 8.1.2021.
10. ↑  Yrityshaku: ED-Design Oy, Taloussanomat, viitattu 28.10.2013 (Arkistoitu – Internet Archive)
11. ↑  Kirsi Svärd on vuoden teollinen muotoilija (ISSN: 0356-133X) *ts.fi*.  7.2.2014. Turun Sanomat Oy. Viitattu 8.1.2021.
12. ↑  Matti Makkosesta vuoden teollinen muotoilija (ISSN: 0356-133X) *ts.fi*.  12.9.2007. Turun Sanomat Oy. Viitattu 8.1.2021.

Aiheesta muualla
----------------

* ED-Design Oy:n verkkosivusto